Շատ են նամակները, որ կ’արտայայտեն հոգեբանական զանազան վիճակներ: Մեր տառապեալները մեզի յանձնեցին իրենց ցաւի, ողբի եւ նահատակութեան պատմութիւնը: Մեր խնդիրն է վեր մնալ այս բոլորէն եւ հաստատ քայլերով ու ողջամտութեամբ անցնիլ գործի, իւրաքանչիւրս իր կարողութեան սահմաններուն մէջ: Լաց ու կոծի, գթութիւն խնդրելու եւ սուտ հայրենասիրութեամբ զբաղուելու ժամանակները անցած են արդէն: Հաւատանք արդարութեան եւ գործով անպայման արժանի կ’ըլլանք հասնելու գերագոյնին: Դուրս գանք անձնականէն եւ ծառայենք՝ նպատակակէտ դարձնելով մեր ընդհանրական շահերը: